钦定古今图书集成/明伦汇编/交谊典/第073卷 > 《赠王桂阳别三首》前人
## 钦定古今图书集成/明伦汇编/交谊典/第073卷 > 《赠王桂阳别三首》前人

昔闻杨伯起，拖玉振清风。高华积海外，名实满山东。
自有五都相，非无四世公。临窗惊白日，倚匣曳轻虹。
愿持《鹪鹩羽》，岁暮依梧桐。

客子惨无欢，送别江之干。“白云方渺渺，黄鸟尚关关。
纠纷巫山石，合沓洞庭澜。行衣侵晓露，征舠犯夜湍。
无因停合浦，见此去珠还。”

树响浃山来，猿声绕岫急。旅帆风飘扬，行巾露沾湿。
深浪暗蒹葭，浓云没城邑。不见“别离人，独有相思泣。”

济水有清源，桂树多芳根。毛公与朱亥，俱在信陵门。
赵瑟凤凰柱，吴醥金罍樽。我有《北山志》，留连为报恩。
夫君皆逸翮，抟景复凌骞。白云间海树，秋日暗平原。
寒虫鸣趯趯，落叶飞翻翻。何用赠分首，自有北堂萱。